ഭാരതീയ അന്തരീക്ഷ സ്റ്റേഷൻ

ഇന്ത്യൻ ഓർബിറ്റൽ സ്പേസ് സ്റ്റേഷൻ എന്നും അറിയപ്പെടുന്ന ഭാരതീയ അന്തരീക്ഷ സ്റ്റേഷൻ ഇന്ത്യൻ ബഹിരാകാശ ഗവേഷണ സ്ഥാപനം (ISRO) നേതൃത്വത്തിൽ ഇന്ത്യ നിർമ്മിക്കാൻ പദ്ധതിയിടുന്ന ഒരു ബഹിരാകാശ നിലയമാണ്. 20 ടൺ ഭാരമുള്ള ബഹിരാകാശ നിലയം ഭൂമിയിൽ നിന്ന് ഏകദേശം 400 കിലോമീറ്റർ ഉയരത്തിൽ ഉള്ള ഭ്രമണപഥത്തിൽ ഭൂമിയെ പരിക്രമണം ചെയ്യും, അവിടെ ബഹിരാകാശയാത്രികർക്ക് 15-20 ദിവസം തങ്ങാം. ബഹിരാകാശ നിലയം 2030-ഓടെ പൂർത്തിയാക്കാനായിരുന്നു ആദ്യം പദ്ധതിയിട്ടിരുന്നത്, എന്നാൽ ഗഗൻയാൻ എന്ന മനുഷ്യരെ വഹിക്കുന്ന ക്രൂഡ് ബഹിരാകാശ ദൗത്യവുമായി ബന്ധപ്പെട്ട സാങ്കേതിക പ്രശ്‌നങ്ങൾ മൂലവും ഇന്ത്യയിലെ കോവിഡ്-19 പാൻഡെമിക്കുമായി ബന്ധപ്പെട്ടുമുള്ള കാലതാമസം കാരണം ഇത് പിന്നീട് 2035-ലേക്ക് മാറ്റിവച്ചു. 2023 ഡിസംബറിലെ കണക്കനുസരിച്ച്, ആദ്യ മൊഡ്യൂൾ 2028-ൽ ഒരു എൽവിഎം3 ലോഞ്ച് വെഹിക്കിളിൽ ബഹിരാകാശത്തേക്ക് അയക്കുമെന്ന് പ്രതീക്ഷിക്കുന്നു, ശേഷിക്കുന്ന മൊഡ്യൂളുകൾ 2035-ഓടെ അടുത്ത തലമുറ ലോഞ്ച് വെഹിക്കിളിൽ ലോഞ്ച് ചെയ്യും.

 ചരിത്രം 
2019-ൽ നിർദിഷ്ട ബഹിരാകാശ നിലയത്തിന്റെ സവിശേഷതകൾ ആദ്യമായി അവതരിപ്പിച്ചു സംസാരിച്ച ഐഎസ്ആർഒ മേധാവി കെ.ശിവൻ ബഹിരാകാശ നിലയത്തിന് 20 ടൺ വരെ ഭാരമുണ്ടാകുമെന്ന് പറഞ്ഞു. മൂന്ന് വർഷത്തിന് ശേഷം, ചെയർമാനായി വിരമിക്കുന്നതിന് മുമ്പ് നടത്തിയ തന്റെ പുതുവത്സര പ്രസംഗത്തിൽ, ഇന്ത്യയുടെ ആദ്യത്തെ മനുഷ്യരെ വഹിക്കുന്ന ബഹിരാകാശ യാത്രാ പദ്ധതിയായ ഗഗൻയാൻ ഡിസൈൻ ഘട്ടം പൂർത്തിയാക്കി പരീക്ഷണ ഘട്ടത്തിലേക്ക് കടന്നതായി പ്രസ്താവിച്ചുകൊണ്ട്, ബഹിരാകാശ ദൗത്യത്തിലെ നാഴികക്കല്ലിൽ എത്തുന്നതിൽ സംഘടന ഒരു മുന്നേറ്റം കൈവരിച്ചതായി അദ്ദേഹം സൂചന നൽകി.

2023-ൽ, ഐഎസ്ആർഒ ചീഫ് എസ്. സോമനാഥ് ഇങ്ങനെ പറഞ്ഞു: "ഞങ്ങളുടെ ഗഗൻയാൻ പദ്ധതി മനുഷ്യനെ ബഹിരാകാശത്തേക്ക് എത്തിക്കാനുള്ളതാണ്, അത് സംഭവിച്ചുകഴിഞ്ഞാൽ, തുടർന്നുള്ള മൊഡ്യൂളുകളിൽ നമുക്ക് ബഹിരാകാശ നിലയത്തിന്റെ നിർമ്മാണം പരിശോധിക്കാൻ കഴിയും. ഈ ബഹിരാകാശ നിലയ പദ്ധതിയുടെ സമയക്രമം അടുത്ത 20 മുതൽ 25 വർഷം വരെ നീണ്ടുനിൽക്കും. ഞങ്ങളുടെ അജണ്ടയിൽ മനുഷ്യനെ വഹിച്ചുള്ള പര്യവേക്ഷണം, കൂടുതൽ സമയത്തേക്ക് മനുഷ്യ ബഹിരാകാശ യാത്ര, സ്പേസ് എക്സർസൈസ് എന്നിവയുണ്ട്. 2025 ആകുമ്പോഴേയ്ക്കും ബഹിരാകാശത്തേക്കുള്ള ആദ്യ മനുഷ്യ ദൗത്യം ആയ ഗഗൻയാൻ പദ്ധതി നടപ്പാക്കുക, 2035 ആകുമ്പോഴേക്കും ഭാരതീയ അന്തരീക്ഷ സ്റ്റേഷൻ സ്ഥാപിക്കുക, തുടർന്ന് 2040-ഓടെ ഒരു ഇന്ത്യക്കാരനെ ചന്ദ്രനിൽ ഇറക്കുക (ക്രൂഡ് മൂൺ ലാൻഡിംഗ്) എന്നതാണ് ഐഎസ്ആർഒയുടെ വരാനിരിക്കുന്ന ദശകത്തേക്കുള്ള ലക്ഷ്യമായി സജ്ജീകരിച്ചിരിക്കുന്നത്. 20 ഓളം പ്രധാന പരീക്ഷണങ്ങൾ, ഹ്യൂമൻ റേറ്റഡ് ലോഞ്ച് വെഹിക്കിളിന്റെ (എച്ച്എൽവിഎം3) മൂന്ന് ആളില്ലാ ബഹിരാകാശ ദൗത്യങ്ങൾ എന്നിവയും ഐഎസ്ആറോയുടെ ലക്ഷ്യങ്ങളിലുണ്ട്.

2023 നവംബറിലെ തന്റെ ഇന്ത്യാ സന്ദർശന വേളയിൽ, നാസ അഡ്മിനിസ്ട്രേറ്റർ ബിൽ നെൽസൺ, ഇന്ത്യ അത്തരം സഹകരണം തേടുകയാണെങ്കിൽ 2040-ഓടെ ഒരു വാണിജ്യ ബഹിരാകാശ നിലയം നിർമ്മിക്കാനുള്ള ഇന്ത്യയുടെ ലക്ഷ്യത്തെ പിന്തുണയ്ക്കാൻ നാസയുടെ സന്നദ്ധത പ്രകടിപ്പിച്ചു. ഈ പങ്കാളിത്തത്തിൽ ഇരു രാജ്യങ്ങളുടെയും വൈദഗ്ധ്യവും അനുഭവപരിചയവും പ്രയോജനപ്പെടുത്താനും, നവീനത വളർത്താനും, രണ്ട് രാജ്യങ്ങൾക്കിടയിൽ ബഹിരാകാശത്ത് മനുഷ്യ സാന്നിധ്യം വർദ്ധിപ്പിക്കാനും രണ്ട് ആർട്ടെമിസ് ഉടമ്പടിയിൽ ഒപ്പുവെക്കുന്നതും ചർച്ചയായി. ഐഎസ്ആർഒയ്ക്ക് 2047 വരെ നീളുന്ന 25 വർഷത്തെ റോഡ്മാപ്പ് ഉണ്ടെന്ന് 2023 ഡിസംബറിൽ സോമനാഥ് പ്രസ്താവിച്ചു. 2028-ൽ ആദ്യത്തെ ബഹിരാകാശ നിലയത്തിന്റെ മൊഡ്യൂൾ വിക്ഷേപിക്കാനും 2035-ഓടെ സ്റ്റേഷൻ പൂർത്തിയാക്കാനുമുള്ള പദ്ധതികളും ഇതിൽ ഉൾപ്പെടുന്നു.

പിഎസ്എൽവി-സി 58 ദൗത്യത്തിന്റെ ഭാഗമായി 2024 ജനുവരി 1 ന് ഐഎസ്ആർഒ, വിക്രം സാരാഭായ് സ്പേസ് സെന്റർ (വിഎസ്എസ്സി) സൃഷ്ടിച്ച പോളിമർ ഇലക്ട്രോലൈറ്റ് മെംബ്രൻ ഫ്യൂവൽ സെൽ പവർ സിസ്റ്റം (എഫ്സിപിഎസ്) വിജയകരമായി വിക്ഷേപിച്ചു. ഭാവിയിലെ ഇന്ത്യൻ ബഹിരാകാശ നിലയത്തിന് സാധ്യമായ വൈദ്യുതി വിതരണം വിലയിരുത്തുക എന്നതായിരുന്നു ഇതിന്റെ ലക്ഷ്യം. പിഎസ്എൽവി ഓർബിറ്റൽ എക്സ്പിരി മെൻ്റ് മൊഡ്യൂൾ, അല്ലെങ്കിൽ പിഒഇഎം-3, സാങ്കേതിക മൂല്യനിർണ്ണയത്തിനായി ഉപയോഗിക്കും. കൂടാതെ, പുതിയ സിലിക്കൺ അധിഷ്ഠിത ഹൈ-പവർ എനർജി സെല്ലുകളും വിഎസ്എസ്സി പരീക്ഷിക്കും.

പിഒഇഎം-3 എന്ന 100 വാട്ട് പേലോഡായ എഫ്സിപിഎസ്-ന്റെ  2023 ജനുവരി 2-ലെ പരീക്ഷണം വിജയകരം ആണെന്ന് ഐഎസ്ആർഒ റിപ്പോർട്ട് ചെയ്തു. ഒരു ഇന്ധന സെൽ അസംബ്ലിയിൽ ഉയർന്ന മർദ്ദത്തിൽ, ഓക്സിജനും ഹൈഡ്രജനും ഉപയോഗിച്ച് നടത്തിയ ഒരു രാസപ്രവർത്തനം ഉപോൽപ്പന്നമായി 180 വാട്ട് വൈദ്യുതിയും ശുദ്ധമായ കുടിവെള്ളവും ഉത്പാദിപ്പിക്കുന്നു. റേഡിയേഷൻ നിറഞ്ഞ, തീവ്ര താപനിലയുള്ള, ഭാരമില്ലാത്ത അന്തരീക്ഷത്തിൽ പ്രവർത്തിക്കാൻ നിർമ്മിച്ച സിസ്റ്റം ആസൂത്രണം ചെയ്തതുപോലെ പൂർണ്ണമായി പ്രവർത്തിച്ചു. 100 കിലോവാട്ട് ശേഷിയുള്ള സംവിധാനത്തിൻ്റെ നിർമാണമാണ് അടുത്ത ഘട്ടം. ഐഎസ്ആർഒ ഇതിനകം തന്നെ നിരവധി ഇന്ധന സെല്ലുകൾ നിർമ്മിക്കുകയും മറ്റ് സ്ഥാപനങ്ങൾക്ക് അവ പരീക്ഷണത്തിനായി നൽകുകയും ചെയ്തിട്ടുണ്ട്. ഇന്റർനാഷണൽ ബഹിരാകാശ നിലയം (ഐഎസ്എസ്) ഇതിനകം ഈ സാങ്കേതികവിദ്യ ഉപയോഗിക്കുന്നു, എന്നാൽ ഐഎസ്ആർഒ അതിന്റെ ആപ്ലിക്കേഷൻ വിപുലീകരിക്കാൻ ശ്രമിക്കുന്നു. പിഒഇഎം-3 ബോർഡിൽ, സിലിക്കൺ-ഗ്രാഫൈറ്റ് ആനോഡ് അടിസ്ഥാനമാക്കിയുള്ള 10 ആമ്പിയർ-മണിക്കൂർ ഹൈ-പവർ എനർജി സെല്ലുകളും പരീക്ഷിച്ചു. ഈ ലിഥിയം-അയൺ ബാറ്ററികൾ ഭാരം കുറഞ്ഞതും ഒതുക്കമുള്ളതും സിലിക്കൺ-ഗ്രാഫൈറ്റ് ഉള്ളടക്കം കാരണം മെച്ചപ്പെട്ട ഊർജ്ജ സാന്ദ്രതയുള്ളതുമാണ്. എനർജി സെല്ലുകൾക്ക് ഹാർഡ്‌വെയർ, ഫാബ്രിക്കേഷൻ ചെലവുകൾ കുറയ്ക്കുന്ന സീലിംഗ് അധിഷ്ഠിത രൂപകൽപ്പനയുണ്ട്. ഭാവി ബഹിരാകാശ ദൗത്യങ്ങളിൽ ഇത് ബാറ്ററിയുടെ 35-40% ലാഭിക്കുമെന്ന് പ്രതീക്ഷിക്കുന്നു.

 ഇതും കാണുക 

 ഇന്ത്യൻ ഹ്യൂമൺ സ്പേസ്ഫ്ലൈറ്റ് പ്രോഗ്രാം

 അവലംബം 

വർഗ്ഗം:ഇന്ത്യൻ സ്പേസ് റിസർച്ച് ഓർഗനൈസേഷൻ